**Fujkin István**

**Fujkin István** - Horgos ([1953](https://hu.wikipedia.org/wiki/1953). [július 29.](https://hu.wikipedia.org/wiki/J%C3%BAlius_29.) –) illusztrátor, festő, képregény rajzoló. Az egykori Jugoszláviában, a vajdasági Horgoson született alkotó az 1990-es évek elején részese volt a magyar képregény új útra lépésének. 1997 óta Kanadában él.

**Munkásság**

Fujkin István művészete különböző, már létező stílusokra épül, mégis teljesen egyedi az eredmény, ahogy a zenei világ nála a techno-szürrealista átlényegülés következtében képzőművészetté válik. Festményeit ismert művészek zenei kompozíciói ihletik, melyek képi metaforikus kifejezése a léleknek ugyanazt a rétegét érinti, - a képzőművészet kifejező erejével gazdagodva, - mint az eredeti alkotások. Fujkin művei mély érzelmeket szabadítanak fel az ember tudatalattijából. Ez az a terület, amit a mai képzőművészeti világ egyre inkább elhanyagol. Fujkin munkáinak stílusa és technikája azonban segít a léleknek ezen feltáratlan tájait felfedezni, melyek felette állnak időnek és térnek. Fujkin mívesen kidolgozott képeihez nem használja a modern technikai eszközöket, - hagyományos ecsettel lényegíti át a zenét a képzőművészet világába.

A vajdasági születésű autodidakta Fujkin István 1974 óta dolgozik hivatalosan a vizuális művészetek területén, azóta állít ki rendszerességgel csoportosan és egyénileg is. 1985-ben alapító tagja volt a máig is működő „Q csoportnak". Ugyanabban az évben felvételt nyert az UPIDIV-nál. 1985-től készített képregényeket a jugoszláviai Rock Magazine havilap számára, amelyekben [John Lennon](https://hu.wikipedia.org/wiki/John_Lennon), [Tina Turner](https://hu.wikipedia.org/wiki/Tina_Turner) és helyi zenekarok dalait illusztrálta. A nyolcvanas évektől kezdve számos lemez- és könyvborítót készített, illusztrátorként rendszeresen dolgozott az IPM-nek és a [Galaktikának](https://hu.wikipedia.org/wiki/Galaktika_%28antol%C3%B3gia%29) is.

Fujkin a Lézer Színház látványtervezőjeként 1990-ben települt át Magyarországra. Találkozása a technikai művészetekkel komoly változásokat eredményezett a Lézer Színház műsorainak arculatában. Kidolgozta a multivíziós panorámavetítés új módszerét. Ugyanakkor minden időben vonzotta az új kihívás kínálta sokszínűség, lemezborítókat, illusztrációkat, címlapgrafikákat tervezett. Az ő nevéhez fűződik az egy, ill. többoldalas szöveg nélküli képregény meghonosítása Magyarországon. 1993-tól tagja lett a „MAEO"-nak is. Részt vett az 1992-es tokaji és az 1993-as nyíregyházi országos képregény találkozókon, és utóbbin megválasztották az év képregény-rajzolójának. 1994-ben jelen volt a [Kretén](https://hu.wikipedia.org/wiki/Kret%C3%A9n) humormagazin indulásánál, ő tervezte a lap ma is használatos logóját és az első számok oldalain következetesen feltűnő tyúkokat és egyéb szárnyasokat. Több képregényt és még több illusztrációt rajzolt a lapba, és [Kiss Ferenc](https://hu.wikipedia.org/wiki/Kiss_Ferenc_%28k%C3%A9preg%C3%A9ny%C3%ADr%C3%B3%29) forgatókönyve alapján ő rajzolta Szekfű Sanya félbeszakadt kalandját.

1997-ben Torontóban telepedett le, ahol 2001-ig [Rófusz Ferenc](https://hu.wikipedia.org/wiki/R%C3%B3fusz_Ferenc) Super Fly Films animációs stúdiójánál dolgozott karaktervervezőként. Közben a torontói Hungarian Life hetilap karikatúrarovatát rajzolta, és a magyar nyelvű Pythagoras Füzetek irodalmi magazin művészeti vezetőjeként dolgozott. Ő illusztrálta [Simándi Ágnes](https://hu.wikipedia.org/w/index.php?title=Sim%C3%A1ndi_%C3%81gnes&action=edit&redlink=1) Szamizdat (2004) és Tiszta hang (2006) című, Magyarországon megjelent versesköteteit.

Fujkin munkásságában új fejezet indult a Metronóm Kanada Múzeum arculatának kialakításával, mert mint a művészeti tervező csoport tagja számos egyedi alkotása nyer elhelyezést a létesítményben. Az épület bejáratánál az általa tervezett két méter magas „Árgus” fogadja majd a látogatókat. A „Serendipity” Szobor Parkba és játszótérre látványos, és a maguk nemében egyedi zenei szobrokat tervezett.

A Múzeum központjában Fujkin öt emeletes szoborkompozíciója kap helyet. Az alkotás két részből áll, a három emeletmagasságú zenei totemoszlopból, valamint az oszlop fölött két emeletmagasságban függő szobrokból. A totemoszlop a hagyományos indián formákat követi, bár az ő sajátos átlényegítése szerint az alkotáson csak a zenei elemek, hangszerek dominálnak. A Metronóm Kanada tetőteraszán a „Rapszódia” étterem foglal majd helyet, melynek belső építészeti terveit is Fujkin Istvánra bízták.

Fujkni István kanadai életének egyik legérettebb gyümölcse a „Kék bagoly” képsorozat. A hagyományos indián kultúra számos eleme, eszköze, valamint spiritualitása (pl. gyógyítási szertartások, táncok), az indián csoportok történelme, zenei hagyománya stb. mélyen megérintették a lelkét, és elragadták művészi képzeletét. Különösen az indián származású [Robbie Robertson](https://hu.wikipedia.org/w/index.php?title=Robbie_Robertson&action=edit&redlink=1) rockzenész alkotásai voltak nagy hatással Fujkinra. Robertson zenei kompozícióit ugyanis a hagyományos indián kultúra spirituális elemei hatják át, de mégis a mai kor emberének szólnak ugyanúgy, mint Fujkin „Kék bagoly” képsorozatának eddig elkészült alkotásai. Fujkin mélységesen hisz abban, hogy művei hidat képeznek a nyugati kultúra és az indián hagyományok megértése és megértetése között. Képein átüt a megrendítő tisztelet és a mindenek fölötti szeretet egy több évezredes hagyomány és életforma iránt, amelyet napjainkban oly kevésbé ismernek.

**Képregények magyarországi lapokban**

* Vörös Rébék ([Arany János](https://hu.wikipedia.org/wiki/Arany_J%C3%A1nos_%28k%C3%B6lt%C5%91%29) nyomán, [Galaktika](https://hu.wikipedia.org/wiki/Galaktika_%28antol%C3%B3gia%29) 110, 1989)
* A kapcsolat (Hepiend képes regényújság, 1990/6)
* Népmese ([Kretén](https://hu.wikipedia.org/wiki/Kret%C3%A9n) 1, 1994)
* Hari ([Kretén](https://hu.wikipedia.org/wiki/Kret%C3%A9n) 2, 1995)
* Tanmesécske ([Kretén 2](https://hu.wikipedia.org/w/index.php?title=Kret%C3%A9n_2&action=edit&redlink=1), 1995)
* Szekfű Sanya (Írta [Kiss Ferenc](https://hu.wikipedia.org/wiki/Kiss_Ferenc_%28k%C3%A9preg%C3%A9ny%C3%ADr%C3%B3%29), [Kretén](https://hu.wikipedia.org/wiki/Kret%C3%A9n) 2, 1994)
* Szájenszkiksönöcske ([Kretén](https://hu.wikipedia.org/wiki/Kret%C3%A9n) 3, 1994)
* Gomba ([Kretén](https://hu.wikipedia.org/wiki/Kret%C3%A9n) 4, 1994)
* Figyelnek minket (Profil, [Kiss Ferenc](https://hu.wikipedia.org/wiki/Kiss_Ferenc_%28k%C3%A9preg%C3%A9ny%C3%ADr%C3%B3%29) magánkiadása, 1994)
* Régi viccek új feldolgozásban ([Kretén](https://hu.wikipedia.org/wiki/Kret%C3%A9n) 7, 1995)
* Tóni, az esőcsináló és Tóni vadászkalandja (Kalóz 8, [Kiss Ferenc](https://hu.wikipedia.org/wiki/Kiss_Ferenc_%28k%C3%A9preg%C3%A9ny%C3%ADr%C3%B3%29) magánkiadása, 2004)

**Lemezborítók**

* [Locomotiv GT](https://hu.wikipedia.org/wiki/Locomotiv_GT) X (1982)
* [Balázs Ferenc](https://hu.wikipedia.org/wiki/Bal%C3%A1zs_Fec%C3%B3): Register (1984)
* [Edda Művek](https://hu.wikipedia.org/wiki/Edda_M%C5%B1vek) 6 (1986)
* [Török Ádám](https://hu.wikipedia.org/wiki/T%C3%B6r%C3%B6k_%C3%81d%C3%A1m_%28zen%C3%A9sz%29): Alligátor (1987)
* [Kormorán](https://hu.wikipedia.org/wiki/Kormor%C3%A1n): Hungarian Rhapsody (1989)
* [Skorpió](https://hu.wikipedia.org/wiki/Skorpi%C3%B3_%28egy%C3%BCttes%29): A show megy tovább (1993)
* [Skorpió](https://hu.wikipedia.org/wiki/Skorpi%C3%B3_%28egy%C3%BCttes%29): '73-'83 (1993)
* [Benkó Dixieland Band](https://hu.wikipedia.org/wiki/Benk%C3%B3_Dixieland_Band) and the Banjo Super Stars (1993)
* [Edda Művek](https://hu.wikipedia.org/wiki/Edda_M%C5%B1vek): Sziklaszív (1994)
* [Dallasz](https://hu.wikipedia.org/w/index.php?title=Dallasz_%28egy%C3%BCttes%29&action=edit&redlink=1): Szúr a pávatoll (1995)
* [Papp Gyula](https://hu.wikipedia.org/w/index.php?title=Papp_Gyula_%28zen%C3%A9sz%29&action=edit&redlink=1) és a Prédikátor: A pokol tornácán (1995)

https://hu.wikipedia.org/wiki/Fujkin\_István